**De-atâta repetată-ntunecare**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca niște păsări într-o colivie

Ne repetăm și nimeni nu mai știe.

Cu cât stăm prad-acelorași ispite

Cu-atât ni-s aripile mai tocite.

Nu-i vina noastră vina e primară

Când s-au iubit părinții-ntâia oară

Și noi trăim același vechi păcat

De-atâtea ori prin carne repetat.

Din veac în veac fără ieșire

Și fără loc de primenire

Ne repetăm pe-aceleași oseminte

Neputrezite-n cripte și-n morminte.

Netulburate lumile se cern

Redizolvând zăpezile-n infern

Zăpezile, zăpezi pe care iată

Nu le-am redat luminii niciodată

Ci s-au topit în noi în fiecare

De-atâta repetată-ntunecare.